
RAPORT COMUN
asupra Propunerii legislative pentru modificarea şi completarea art.17 din Legea nr.148/2000 privind publicitatea şi pentru modificarea

 Legii nr.504/2002 a audiovizualului

 (Pl-x 450/1.09.2015)

În temeiul dispoziţiilor art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă şi Comisia pentru sănătate şi familie au fost sesizate spre dezbatere în fond, în procedură obişnuită, cu Propunerea legislativă pentru modificarea şi completarea art.17 din Legea nr.148/2000 privind publicitatea şi pentru modificarea Legii nr.504/2002 a audiovizualului, transmisă cu adresa nr. PL-x 450 din data de 1 septembrie 2015, înregistrată la Comisia pentru cultură, arte, mijloace de informare în masă cu nr.4c- 10/150/02.09.2015 şi, respectiv, la Comisia pentru sănătate şi familie cu nr.4c-8/ 291/02.09.2015.

Camera Deputaţilor este prima Cameră sesizată, în conformitate cu dispoziţiile art.75 alin.(1) din Constituţia României, republicată 
Propunerea legislativă are ca obiect de reglementare modificarea Legii nr.148/2000 privind publicitatea, precum şi modificarea Legii audiovizualului nr.504/2002, în sensul interzicerii publicităţii pentru produsele medicamentoase în cadrul programelor de televiziune şi radiodifuziune precum şi a publicităţii pentru farmacii  difuzată în cadrul programelor de televiziune şi radiodifuziune, prin poziţionarea unor farmacii ca fiind standarde sau etalon pentru celelalte.
În redactarea raportului Comisiile sesizate în fond au ţinut seama de Punctul de vedere al Guvernului emis cu nr. 1452/16.09.2015 prin care nu se susţine adoptarea Propunerii legislative pentru modificarea şi completarea art.17 din Legea nr.148/2000 privind publicitatea şi pentru modificarea Legii nr.504/2002 a audiovizualului.
Propunerea legislativă a fost trimisă spre avizare Comisiei juridice, de disciplină şi imunităţi, care a transmis un aviz favorabil, înregistrat cu nr.4c-11/995/8.09.2015
Conform adresei cu nr. 474 din 13.05.2015 Consiliul Legislativ a avizat favorabil propunerea legislativă, cu observaţii şi propuneri.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru  cultură, arte, mijloace de informare în masă şi membrii Comisiei pentru sănătate şi familie au examinat  propunerea legislativă în şedinţe separate. 

Lucrările Comisiei pentru sănătate şi familie s-au desfăşurat în data de 16 septembrie 2015. La lucrări au fost prezenţi 16 parlamentari din totalul de 19 membri.
În conformitate cu prevederile art. 55 din Regulamentul Camerei Deputaţilor, republicat,  la lucrările Comisiei pentru sănătate şi familie a participat domnul Francisk Iulian Chiriac, secretar de stat în cadrul Ministerului Sănătăţii. Raportul Comisiei a fost adoptat cu majoritate de voturi. 
În urma dezbaterilor, Comisia pentru sănătate şi familie a hotărât, cu majoritate de voturi, respingerea propunerii legislative. 
Comisia pentru cultură, arte, mijloace de informare în masă a dezbătut Propunerea legislativă pentru modificarea şi completarea art.17 din Legea nr.148/2000 privind publicitatea şi pentru modificarea Legii nr.504/2002 a audiovizualului la lucrările din zilele de 8, 22 şi 29 septembrie 2015. La lucrările Comisiei pentru cultură, arte, mijloace de informare în masă au participat: doamna Laura Frunzetti, director executiv în cadrul Consiliului Român pentru Publicitate – „RAC”, doamna Anne – Marie Obretin, din partea Uniunii Agenţiilor de Publicitate din România, domnul Mihai Bârsan, preşedintele  IAA – România Impriming Excellence in Comunications Worldwide, domnul Robert Bogdanffy, reprezentant al Asociaţiei Distribuitorilor şi Retailărilor Faramaceutici din România - ADRFR, şi domnul Dan Zaharescu, director executiv al – Asociaţiei Române a Producătorilor din Industria Medicamentelor – ARPIM. În cadrul dezbaterilor generale invitaţii şi - au prezentat punctele de vedere asupra propunerii legislative susţinând în mod unanim necesitatea respingerii acesteia. 
În conformitate cu prevederile art. 55 din Regulamentul Camerei Deputaţilor, republicat, la lucrările Comisiei pentru cultură, arte, mijloace de informare în masă a participat domnul Alexandru Oprean, secretar de stat  în cadrul Ministerul Culturii.  În data de 29 septembrie a.c. la lucrările Comisiei au fost prezenţi 20 de deputaţi din totalul de 24 de membri ai Comisiei. Raportul Comisiei a fost adoptat cu majoritate de voturi. În urma dezbaterilor, membrii Comisiei pentru cultură, arte, mijloace de informare în masă au hotărât, cu majoritate de voturi, respingerea  propunerii legislative.
În urma dezbaterilor şi a opiniilor exprimate, membrii celor două Comisii sesizate în fond în temeiul  dispoziţiilor art. 61 şi art. 63 din Regulamentul Camerei Deputaţilor, republicat, cu modificările şi completările ulterioare, au hotărât, cu  majoritate de voturi, să propună plenului Camerei Deputaţilor, spre dezbatere şi adoptare, un raport comun de respingere a Propunerii legislative pentru modificarea şi completarea art.17 din Legea nr.148/2000 privind publicitatea şi pentru modificarea Legii nr. 504/2002 a audiovizualului.
În raport de obiectul şi conţinutul său, propunerea legislativă face parte din categoria legilor organice.

Motivaţia respingerii se întemeiază pe  următoarele considerente:


Prevederile prezentei propuneri legislative se află parţial reglementate în legislaţia naţională prin Titlul XVII – Medicamentul, din Legea nr.95/2006 privind reforma în domeniul sănătăţii. În acest sens, articolul 105 prevede următoarele: „Art.105.-Publicitatea pentru medicament destinată publicului larg se face în condiţiile legii. Este interzisă pe teritoriul României publicitatea destinată publicului larg pentru medicamentele prescrise, eliberate şi compensate în cadrul sistemului asigurărilor sociale de sănătate.”

De asemenea în legislaţia de specialitate, în conţinutul Ordinului 194 din 23 februarie 2015 privind aplicarea normelor pentru evaluarea şi avizarea publicităţii la medicamentele de uz uman, emis de Ministerul Sănătăţii şi publicat în Monitorul Oficial al României, Partea I,  nr. 168 din 11 martie2015, la art. 41 se prevăd următoarele: „Art. 41.- (1) Publicitatea destinată publicului larg este interzisă pentru medicamente care: 

a) nu au APP valabilă în România; 

b) se eliberează numai pe bază de prescripţie medicală; 

c) conţin substanţe definite ca stupefiante sau psihotrope în conformitate cu prevederile legale în vigoare; 

d) sunt prescrise şi eliberate în sistemul asigurărilor de sănătate, cu excepţia campaniilor de vaccinare efectuate de industria farmaceutică şi aprobate de Ministerul Sănătăţii.”
În conţinutul Ordinului 194 din 23 februarie 2015 privind aplicarea normelor pentru evaluarea şi avizarea publicităţii la medicamentele de uz uman, emis de Ministerul Sănătăţii se află înscrisă şi o secţiune, secţiunea 3, a capitolului IV,  Publicitatea medicamentelor în domeniul  audiovizual,  art.52-art.54.
                   PREŞEDINTE,                  

               PREŞEDINTE,    
     Gigel – Sorinel ŞTIRBU  


         Conf. Univ. Dr. Florin BUICU

Florin Alexandru ALEXE

                dr. Camelia BOGDĂNICI

